[pic] | EUROOPAN YHTEISÖJEN KOMISSIO |

Bryssel 21.03.2006

KOM(2006) 139 lopullinen

2006/0045 (ACC)

Ehdotus

NEUVOSTON PÄÄTÖS

kauppaa ja kaupan liitännäistoimenpiteitä koskevan Euroopan yhteisön ja Albanian tasavallan välisen väliaikaisen sopimuksen tekemisestä

(KOMISSION ESITTÄMÄ)

PERUSTELUT

1. Oheinen ehdotus on Euroopan yhteisön ja Albanian tasavallan, jäljempänä ’Albania’, välisen väliaikaisen sopimuksen tekemistä varten tarvittava säädös[1].

2. Albanian suhteita Euroopan yhteisöön säännellään kauppaa sekä kaupallista ja taloudellista yhteistyötä koskevalla sopimuksella, joka allekirjoitettiin Brysselissä toukokuussa 1992 ja joka tuli voimaan 4. joulukuuta 1992.

3. Neuvoston 21. lokakuuta 2002 vahvistamien neuvotteluohjeiden mukaisesti komissio sai 18. helmikuuta 2006 päätökseen vakautus- ja assosiaatiosopimusta (VAS) koskevat neuvottelut Albanian kanssa. Komissio ehdottaa neuvostolle, että vakautus- ja assosiaatiosopimus sekä väliaikainen sopimus allekirjoitetaan samanaikaisesti. Vakautus- ja assosiaatiosopimus tulee voimaan kuitenkin vasta sen jälkeen, kun Albania, yhteisö ja jäsenvaltiot ovat ratifioineet sen.

4. Neuvotteluohjeiden sekä vakautus- ja assosiaatiosopimuksen 136 artiklan mukaisesti komissio ehdottaa, että odotettaessa vakautus- ja assosiaatiosopimuksen ratifiointia tehdään väliaikainen sopimus, jotta kauppaa ja kaupan liitännäistoimenpiteitä koskevat määräykset voidaan saattaa voimaan mahdollisimman pian vakautus- ja assosiaatiosopimuksen allekirjoittamisen jälkeen. Komissio on neuvotellut Albanian kanssa väliaikaisen sopimuksen tekstin ja parafoi sen 28. helmikuuta 2006.

5. Väliaikainen sopimus korvaa Euroopan yhteisön ja Albanian välisen kauppaa sekä kaupallista ja taloudellista yhteistyötä koskevan sopimuksen kauppaa koskevat määräykset. Poikkeuksellisten kaupan toimenpiteiden käyttöönotosta Euroopan unionin vakautus- ja assosiaatioprosessiin osallistuville tai siihen yhteydessä oleville maille ja alueille sekä asetuksen (EY) N:o 2820/98 muuttamisesta ja asetusten (EY) N:o 1763/1999 ja (EY) N:o 6/2000 kumoamisesta 18. syyskuuta 2000 annetussa neuvoston asetuksessa (EY) N:o 2007/2000[2] säädettyjä suotuisampia kauppamyönnytyksiä sovelletaan edelleen rinnan väliaikaisen sopimuksen kanssa.

6. Komissio pyytää neuvostoa vahvistamaan neuvottelujen tulokset ja tekemään väliaikaisen sopimuksen Euroopan yhteisön puolesta oheisen ehdotuksen perusteella.

2006/0045 (ACC)

Ehdotus

NEUVOSTON PÄÄTÖS

kauppaa ja kaupan liitännäistoimenpiteitä koskevan Euroopan yhteisön ja Albanian tasavallan välisen väliaikaisen sopimuksen tekemisestä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan yhdessä 300 artiklan 2 kohdan ensimmäisen alakohdan ja 300 artiklan 3 kohdan ensimmäisen virkkeen kanssa,

ottaa huomioon komission ehdotuksen,

sekä katsoo seuraavaa:

(1) On tarpeen hyväksyä Euroopan yhteisön ja Albanian välinen kauppaa ja kaupan liitännäistoimenpiteitä koskeva sopimus Brysselissä […] 2006 allekirjoitetun Euroopan yhteisöjen ja niiden jäsenvaltioiden sekä Albanian tasavallan välisen vakautus- ja assosiaatiosopimuksen voimaantuloon asti.

(2) Sopimuksen kauppaa koskevat määräykset ovat luonteeltaan poikkeuksellisia ja liittyvät vakautus- ja assosiaatioprosessin yhteydessä toteutettavaan politiikkaan; ne eivät muodosta Euroopan unionille ennakkotapausta yhteisön kauppapolitiikassa suhteessa muihin yhteisön ulkopuolisiin maihin kuin Länsi-Balkanin maihin.

(3) Sen vuoksi sopimus olisi hyväksyttävä Euroopan yhteisön puolesta,

ON PÄÄTTÄNYT SEURAAVAA:

1 artikla

Hyväksytään Euroopan yhteisön puolesta Euroopan yhteisön ja Albanian tasavallan välinen kauppaa ja kaupan liitännäistoimenpiteitä koskeva väliaikainen sopimus liitteineen ja pöytäkirjoineen sekä päätösasiakirjaan liitetyt yhteiset julistukset ja Euroopan yhteisön julistus.

Ensimmäisessä kohdassa tarkoitettujen asiakirjojen tekstit ovat tämän päätöksen liitteenä.

2 artikla

Neuvoston puheenjohtaja oikeutetaan nimeämään henkilö(t), jolla (joilla) on valtuudet tallettaa sopimuksen 56 artiklassa tarkoitettu hyväksymisasiakirja Euroopan yhteisön puolesta.

Tehty Brysselissä

Neuvoston puolesta

Puheenjohtaja

[1] Väliaikaisen sopimuksen tekemisen edellytyksenä on vakautus- ja assosiaatiosopimuksen allekirjoittaminen, jonka on määrä tapahtua Brysselissä vuoden 2006 ensimmäisellä puoliskolla. Jotta väliaikainen sopimus voitaisiin saattaa voimaan mahdollisimman pian, kaksi menettelyä on aloitettu samanaikaisesti.

[2] EYVL L 240, 23.9.2000, s. 1, asetus sellaisena kuin se on viimeksi muutettuna asetuksella (EY) N:o 1946/2005 (EUVL L 312, 29.11.2005, s. 1).